Gay seks: Jy word nou gestenig in Broenei | Netwerk24
03 April 2019 11:21
Gay seks en egbreuk is voortaan in Broenei strafbaar met steniging.
Dié nuwe wetgewing sluit ook nuwe strafmaatreëls in soos die afkap van 'n hand as jy steel, berig die BBC.
"Ek wil hê dat Islamitiese onderrig in hierdie land sterker word," het sultan Hassanal Bolkiah, die regeringshoof in Broenei, Woensdag gesê.
Kragtens die nuwe wet sal mense net skuldig bevind word aan gay seks indien hulle dit erken of indien "vier getuies die daad sien".
Homoseksualiteit was tot dusver strafbaar met tien jaar tronkstraf.
Sultan Hassanal Bolkiah, die regeringshoof in Broenei.Foto:
Broenei se klein LGBT-gemeenskap het hul skok en ontsteltenis oor die nuwe wet uitgespreek, berig The Guardian. Die hele Shariawet is van Woensdag af in Broenei van krag.
Die Verenigde Nasies (VN) het die wet as "wreed en onmenslik" bestempel. Joe Biden, voormalige adjunkpresident van Amerika en moontlik 'n presidensiële kandidaat vir die volgende verkiesing, het dit sterk veroordeel, en so ook die aktrise Jamie Lee Curtis.
George Clooney en Elton John het gevra vir 'n boikot van hotels wat aan Broenei behoort.
Die ministers van buitelandse sake van Duitsland, Frankryk en Australië het 'n beroep op Broenei gedoen om die wet te skrap.
Die sultan toon egter geen teken dat hy van plan wil verander nie. Hy het gesê hy wil Moslems vra om gebede in alle openbare plekke te laat opklink, nie net in moskees nie, om mense aan hul plig volgens Islam te herinner.
"Enigiemand wat ons land besoek, sal 'n soete ervaring hê en die veiligheid en harmonieuse omgewing geniet," het hy gesê.
"Dis regtig vreesaanjaend," het 'n jong gay man telefonies aan CNN gesê. "Die wette is onmenslik. Dit is baie aggressiewe straf. Dis nie iets waaronder 'n mens moet ly net omdat jy homoseksueel is nie."
Zian, 'n transgender vrou, het verlede jaar uit Broenei gevlug en doen nou aansoek om asiel in Kanada.
"Ek wou leef as 'n vrou. Ek wou leef sonder religieuse fundamentalisme en konserwatisme en het daarom gevlug. Onder Shariawette sou ek beboet word, met 'n rottang geslaan en in die tronk gegooi word."
Zian sê almal word geraak. "Dit gaan vir almal sleg wees om daar te woon, nie net vir LGBT-mense nie."